Smadrede bilruder og søm i dækkene er nærmest blevet hverdag for beboerne i et kvarter i Risskov.

For tredje gang er beboerne i villakvarteret ved Nordre Strandvej og Sandagervej i Riiskov nu blevet ramt af en bølge af hærværk mod deres biler, hvor bilruder bliver knust og søm, som punkterer dækkene, strøet ud på vejen.

- Det betyder, jo at man ikke længere har lyst til at have sin bil parkeret på vejen. Og vi har sat skilt op med, at der er video-overvågning, siger en af beboerne Frederik Helsinghoff.

Hans egen bil, en BMW 320, blev punkteret af seks-syv søm.

Han har anmeldt hærværket til Østjyllands Politi og fortæller, at i alt cirka 20 biler er blevet udsat for hærværk i området denne gang.

Ifølge Frederik Helsinghoff har der to gange tidligere været lignende bølger af hærværk mod biler i området og tyverier fra biler.

- Jeg har tidligere fået stjålet GPS-udstyr fra min bil, siger Frederik Helsinghoff til TV 2.

Han fortæller, at der både i januar og august i år har været lignende bølger af hærværk.

Politiet sætter fokus på området

Hos Østjyllands Politi bekræfter vicepolitiinspektør Martin Rasmussen, at politiet kender til den nye bølge af hærværk.

- Vi har fået otte anmeldelser i løbet af weekenden. Noget kunne tyde, på at der igen er gang i en bølge af hærværk, som vi så det i det tidlige forår, og vi har selvfølgelig optaget rapport, siger Martin Rasmussen, der også siger, at politiet nu intensiverer indsatsen mod hærværket.

- Vi sætter nu ekstra fokus på området med blandt andet ekstra patruljering, siger Martin Rasmussen.

Politiet vil gerne høre fra vidner, der har set noget i området.

- Vi vil gerne høre fra folk, der måske for eksempel har set biler, som de ikke er vant til at se i området, siger Martin Rasmussen.